Verbruikersake: Dis wat jy moet weet oor waarborgeFoto: Rawpixel/Unsplash.com Maatskappye gebruik dikwels beloftes van ’n waarborg as deel van ’n bemarkingsveldtog, veral vir duurder goedere, maar min verbruikers weet dat alles wat hulle koop in elk geval ŉ waarborg het. Die Wet op Verbruikersbeskerming bepaal elke produk of diens wat jy koop, het ’n versweë waarborg. Ina Opperman verduidelik wat ŉ versweë waarborg is en hoe jy kan seker maak dat hierdie waarborg nagekom word. Volgens artikel 56 (1) van die Wet op Verbruikersbeskerming het elke transaksie ŉ versweë bepaling dat die produsent of invoerder, verspreider én die kleinhandelaar elkeen waarborg dat die goedere voldoen aan die vereistes en standaarde van artikel 55, tensy dit verander is teenstrydig met die instruksies of nadat dit die produsent of invoerder, verspreider of kleinhandelaar se beheer verlaat het. Jy het die reg op veilige goedere van goeie gehalte volgens artikel 55, wat gepas is vir die doel waarvoor dit gemaak is, in ’n goeie werkende toestand. Die goedere mag nie enige defekte hê nie en moet vir ŉ redelike tydperk bruikbaar en duursaam wees. Dit moet ook aan standaarde van die Wet op Standaarde of enige ander openbare regulasie voldoen. Artikel 56 dui aan dat die versweë waarborg en jou regte daaroor, geld saam met enige ander versweë waarborg of voorwaarde in die gemene reg, die Wet op Verbruikersbeskerming of enige ander openbare regulasie en ŉ uitdruklike waarborg of voorwaarde van die produsent of invoerder, verspreider of kleinhandelaar. Jy kan goedere volgens artikel 56 binne ses maande aan die verskaffer teruggee sonder om ŉ boete te betaal. Jy kan verwag dat die verskaffer, volgens artikel 56, goedere wat gebrekkig, onveilig of defektief is te herstel of vervang of dat hy jou geld terugbetaal. Wanneer ’n vervaardiger die produk of ŉ onderdeel herstel en dit nie binne drie maande doen nie of as jy ontdek nog iets is fout daarmee, moet die verskaffer die produk vervang of jou geld terug betaal. Die verskaffer dra die onkoste en risiko indien dit nie aan die vereistes van artikel 55 voldoen nie. Hierdie bepalings is ook van toepassing op tweedehandse of gebruikte produkte. Onthou: Die versweë waarborg is van krag saam met enige ander waarborg van die vervaardiger. Wanneer ŉ vervaardiger ’n produk vir twee jaar waarborg, het jy dus meer regte gedurende die eerste ses maande ingevolge die Wet op Verbruikersbeskerming. Ná die eerste ses maande kan die vervaardiger byvoorbeeld bepaal dat jou produk net herstel sal word en nie vervang sal word nie. Die een kan nooit die ander uitsluit nie en niemand mag verwag dat jy ’n ooreenkoms teken dat jy jou versweë waarborg opgee ter wille van die vervaardiger se waarborg nie. Volgens artikel 56 moet die verkoper die onkoste betaal om iets waarmee daar fout is, terug te kry. Jy moet egter verduidelik waarom die produk van swak gehalte is en jy moet bewys dat jy dit in die laaste ses maande gekoop het. As jy iets teruggee wat van swak gehalte is, hoef jy nie ŉ kwitansie te wys nie, maar jy moet tog bewys wanneer en waar jy dit gekoop het en hoeveel jy betaal het. Jy moet die verskaffer genoeg tyd gee om te bepaal of daar fout is en verskaffers moet binne ’n billike tyd vir jou terugvoering gee. Onthou: ŉ Versweë waarborg is ŉ “Implied warranty of quality” in Engels. Verbruikers kan kla by die Nasionale Verbruikerskommissie of provinsiale kantore vir verbruikersake oor versweë waarborge wat nie nagekom word nie.